Лъагъуэжьхэм «псэщIэ» къыхагъэхьэж
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым щеджэ студентхэмрэ и лэжьакIуэхэмрэ (псори зэхэту цIыху 15) республикэм и бгыщхьэ щIыпIэхэм ящыщ зым фокIадэм и 30 — жэпуэгъуэм и 1 махуэхэм щыIащ, «КъБР-м и бгылъэ щIыпIэхэр студентхэм я зэхуэсыпIэщ» Iуэхум хыхьэу.
ЗекIуэм и къызэгъэпэщакIуэхэм къызэралъытэмкIэ, зи гугъу тщIы Iуэхугъуэм хуэдэхэр сэбэпышхуэщ ди республикэм къэрал кIуэцI туризмэм зыщиужьыжынымкIэ. Псалъэм папщIэ, абыхэм я мурадщ КъБР-м и къурш щхьэдэхыпIэхэмрэ и къуэладжэхэмрэ ящыщу 5-р, цIыху нэхъ щызекIуэу щытахэр, къагъэщIэрэщIэжыну.
Гъуэгу зэдытехьа гупыр япэщIыкIэ Шэджэм и псыхъуащхьэхэм щыIэ «Шэджэм» турбазэм и гъунэгъуу «щитIысыкIащ». Жыг зэрымыт сэтейм деж щызэхуэзэжа студентхэр щыгъуазэ ящIащ чэтэн пщыIэхэу жэщхэсхэм къагъэсэбэпхэм я гъэувыкIэм, мафIэ зэщIэгъэстыкIэ зэмылIэужьыгъуэхэм я Iэмалхэм, лэгъупыIэмпIэм и зэфIэщIэкIэм, нэгъуэщIхэми.
Iуэхум фIыуэ хэзыщIыкI гъэсакIуэм гупыр щIигъэдэIуащ зекIуэ гъуэгуанэм узыщрихьэлIэнкIэ хъуну гугъуехьхэр зыхуэдэмрэ ахэр къызэрызэранэкI щIыкIэхэмрэ, лъагъуэ къэс езым и щэху зэриIэжымрэ дэтхэнэми бгъэдыхьэкIэ щхьэхуэхэр къазэрыхуэгъуэтыпхъэмрэ.
А псом къадэкIуэу, туристхэм Тихтенген бгым и лъабжьэр ягъэкъэбзащ, абдежым къыщыщIэж нарзаныпсым и Iэгъуэблагъэм щызэтрихьа кIэрыхубжьэрыхухэр зэщIакъуащ. БгырыкIуэ-губгъуэрысхэр а пщыхьэщхьэм мафIэм пэрысащ, гитарэкIэ уэрэдхэр жаIащ, гъащIэм узыщрихьэлIэ дахагъэм траухуа я хъыбархэм я гъусэхэр щIагъэдэIуащ.
Пщэдджыжьыпэм гупыр, зэрызэгурыIуам тету, Шаурту мылылъэм хуэзышэ лъагъуэм кIэрыхьащ, метр бжыгъэ къэс гъуэгугъэлъагъуэ нагъыщэхэр зыкIэрытха бжэгъу цIыкIухэр щыхасащ.
Ауэрэ здэкIуэхэм, гъуэгуанэ зэдытехьа студентхэмрэ гупым я нэхъыжьыIуэхэмрэ мылылъэ абрагъуэм и джабэщIым къытехутащ, зыхущIэкъуар къазэрехъулIам иригушхуэжахэрэ щыгуфIыкIыжхэу, «псысэм къыхэкIа» теплъэгъуэ дахэхэм сурэтхэр трахащ.
ИщхьэкIэ къызэрыщыхэдгъэщащи, къызэгъэпэщакIуэхэм я мурадщ республикэм «бгынэжауэ» иIэ лъагъуэжьхэм ящыщу иджыри зыбжанэм «псэщIэ» къыхагъэхьэжыну.
КЪУМАХУЭ Аслъэн.
